REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/320-21

23. jul 2021. godine

B e o g r a d

ZAPISNIK

12. SEDNICE ODBORA ZA ZAŠTITU ŽIVOTNE SREDINE,

ODRŽANE 23. JULA 2021. GODINE

Sednica je počela u 12,26 časova.

Sednicom je predsedavao prof. dr Ljubinko Rakonjac, predsednik Odbora.

Sednici su prisustvovali članovi Odbora: zamenik predsednika Odbora Žarko Bogatinović, Gojko Palalić, Marija Todorović, Tomislav Janković, Jelena Obradović, Nevenka Kostadinova, Vesna Krišanov, Marko Parezanović, Aleksandar Jugović, Akoš Ujhelji i Jasmina Karanac.

Sednici nisu prisustvovali članovi Odobra: Dragana Radinović, Marko Mladenović, Dragan M. Marković, Aleksandra Pavlović Marković i Mina Kitanović.

Sednici su prisustvovali i narodni poslanici iz Čačka: Milica Dačić, Biljana Jakovljević i Dušan Radojević, kao i predstavnici lokalne samouprave:Milun Todorović, gradonačelnik grada Čačka, Vladan Milić, zamenik gradonačelnika, Mirjana Đoković, pomoćnik gradonačelnika za oblast zaštite životne sredine, Danko Ćalović, direktor Javnog komunalnog preduzeća za grejanje „Čačak“, dr Petar Domanović, direktor Javnog komunalnog preduzeća „Komunalac“ Čačak, Dragan Nikolić, direktor Javnog komunalnog preduzeća Gradsko zelenilo Čačak, kao i predstavnik UNDP-a Dražen Maravić.

Predsednik Odbora prof. dr Ljubinko Rakonjac istakao je da je ovo druga sednica Odbora van sedišta Narodne skupštine, koja se održava na predlog člana Odbora Marka Parezanovića. Podršku za održavanje ove sednice pružio je UNDP i Švajcarska kancelarija za saradnju, kroz Projekat jačanja parlamentarne demokratije i inkluzivnog političkog dijaloga III faza.

Milun Todorović, gradonačelnik grada Čačka poželeo je dobrodošlicu članovima Odbora i ukratko izložio najvažnije aktivnosti koje je Čačak imao u oblasti zaštite životne sredine. To je, pre svega, ostvarivanje Zelene agende, a grad Čačak je učinio dosta po tom pitanju i napravio velike pomake u postupku zaštite životne sredine. U predhodne četiri godine su rađene izmene i dopune planskih akata, kao preduslov za što kvalitniji razvoj u oblasti zaštite životne sredine. Utvrđeni su strateški planovi, pre svega Katastar zelenih površina, napravljeni su reciklažni panoi i centri u seoskim sredinama kojih za sada ima 35, postavljeni su podzemni kontejneri u centru grada (37 i ove godine se očekuje postavljanje još 26). Poseban fokus je stavljen na velike projekte: izgradnja fabrike za prečišćavanje otpadnih voda, kao i rekultivacija nesanitarne deponije Prelići. U ovaj projekat je uloženo oko 2,5 miliona eura, uglavnom iz budžeta Republike Srbije. Aktuelni su još reonski parkovi koji se izgrađuju i aktuelna je završna faza izmuljavanja jezera Međuvršje. Sada se trenutno čisti i kosi trava i trska iz jezera koje nije čišćeno od 1964. godine, kada je i napravljeno ovo veštačko jezero. Potpisan je i međudržavni projekat Republike Srbije i Republike Mađarske za kompletno izmuljavanje ovog jezera, a kada se stvore uslovi, planira se i čišćenje jezera Parmenac. Veoma je bitna i činjenica, na koju je grad Čačak veoma ponosan, da je Ovčar banja, kao i cela Ovčarsko kablarska klisura uvršćena u Agendu i Plan Republike Srbije 2020-2025, koji, kada se bude realizovao, od ovog kraja će napraviti srpsku Svetu Goru. Grad Čačak se bori i sa zagađenjem vazduha i voda, a četiri najveća zagađivača vazduha-kotlarnice, su gasifikovane.

Na predlog predsednika Odbora, sa dvanaest glasova za, jednoglasno, usvojen je sledeći:

D n e v n i r e d :

1. Informisanje Odbora o kapitalnim investicijama iz oblasti zaštite životne sredine u Čačku;
2. Razno.

Pre prelaska na rad po utvrđenom dnevnom redu, sa dvanaest glasova za, jednoglasno, usvojen je Zapisnik 11. sednice Odbora za zaštitu životne sredine, održane 14. jula 2021. godine.

Prva tačka dnevnog reda - **Informisanje Odbora o kapitalnim investicijama iz oblasti zaštite životne sredine u Čačku**

Narodni poslanik Marko Parezanović se zahvalio Odboru za zaštitu životne sredine, UNDP-u i gradu Čačku što su omogućili održavanje ove sednice van sedišta Narodne skupštine. Cilj održavanja sednica odbora van sedišta je da se članovi parlamenta upoznaju sa radom lokalnih samouprava, da se upoznaju sa problemima koji postoje, ali i da vide postignuta dostignuća, dok su radovi na njima još u toku. Izrazio je zadovoljstvo što se nalazi u Čačku, jer je Čačak grad koji ima čime da se pohvali kada je zaštita životne sredine u pitanju.

Aktuelne projekte u gradu Čačku je predstavila Mirjana Đoković, pomoćnik gradonačelnika za oblast zaštite životne sredine. Strateški plan životne sredine grada Čačka je usvojen 2018. godine, a svake godine lokalne samouprave usvajaju svoj lokalni plan. Oblast zaštite životne sredine je jedan od nacionalnih prioriteta održivog razvoja, a neracionalno korišćenje prirodnih resursa i degradacija zemljištlj su najveće posledice negativnog uticaja na životnu sredinu. Zakonska regulativa iz ove oblasti se u potpunosti poštuje i sprovodi, a monitoring se vrši na kvalitet vazduha, vode, kontrolu buke, polena, ali je aktivan i program sistemskog praćenja kvaliteta zemljišta na području grada Čačka. Kvalitet vazduha sa četiri merna mesta građani mogu da prate putem Ekološkog portala.

Kapitalni projekti su „Naša šuma-naša briga“, u okviru koga se sadi 1000 stabala drveća godišnje i vrši se pošumljavanje rubnih zona grada. Aktuelan je i Katastar zelenih površina, zatim „kompostana“ koja prerađuje sve otpadne biološke materijale, koji se kasnije koriste za zagrevanje staklenika, izgradnja nove parkovske površine u MZ „Sveti Sava“, upravljanje otpadom u okviru koga je potpisan Memorandum o saradnji u programu podrške za primarnu selekciju otpada iz IPA fondova 2017. godine. To je jedan od najvećih projekata, ali pored njega tu je i prerada otpadnih voda, koja se tenutno nalazi u poslednjoj pripremnoj fazi, pravljenju projektne dokumentacije za tri crpne stanice. Sprovode se i edukacije na svim nivoima školskog i predškolskog sistema, ulaže se u Turističku organizacuju grada Čačka, ali je veoma značajna i podrška koju grad ima naplatom eko takse, gde je realizacija naplate veoma visoka (oko 97%), što je veoma značajno zbog sredstava koja se ostvaruju ovim putem.

Povodom ove tačke dnevnog reda nije bilo diskusije.

Druga tačka dnevnog reda - **Razno**

Član OdboraTomislav Janković je predstavio dva projekta bitna za lokalne samouprave. Prvim projektom je predviđeno formiranje Zelene odborničke grupe u lokalnoj skupštini i Sremska Mitrovica će biti prvi grad u kome će to biti sprovedeno. Nakon formiranja Zelene odborničke grupe, sledeći koraci će biti formiranje Zelene stolice u lokalnoj skupštini i formiranje Regionalne mreže.

Drugi projekat se tiče unapređenja mera za sprečavanje klimatskih promena i sprečavanje readmisije štetnih gasova sa efektom staklene bašte, a cilj ovog projekta je unapređenje rada regionalne deponije Srem - Bačka, koja će postati edukaciono demonstrativni cetar za celu Srbiju, u smislu dobre prakse, te će biti organizovan poseban trenig modul za obuku operatera otpadnih voda, jer će 70 lokalnih samouprava dobiti sisteme za prijem, preradu i transport otpadnih voda. Radi održivosti tih projekata je neophodna edukacija kadrova.

Zamenik predsednika Odbora, Žarko Bogatinović je naveo da u Leskovcu postoje tri važna ekološka resursa, od kojih je jedan regionalna sanitarna deponija, koja je sa radom otpočela 2016. godine, kao i da su sredstva obezbeđena iz Nacionalnog investicionog plana, a glavni akter bila je Austrijska firma „Pol Veber i Verner“. Kapacitet deponije bio je 25 godina i na ovoj deponiji, pored Grada Leskovca, otpad odlaže još sedam opština. Istakao je da izgradnja sanitarnih deponija predstavlja za Srbiju trenutno jedino rešenje, iako regionalne sanitarne deponije predstavljaju prošlost u Evropi, gde se ovo pitanje rešava izgradnjom najsavremenijih spalionica, poput one u Beču. Vodosistem i fabrika vode su trajno rešili probleme građana, a Centralno postrojenje za prečišćavanje otpadnih voda je završeno i u toku je probni rad, a planirano je proširenje kanalizacione mreže. On je dalje naglasio značaj ekoloških projekata koji su veoma bitni za lokalne sredine, jer se samo na taj način mogu obezbediti neophodna sredstva i dovesti novi investitori. Informisao je Odbor da NALED želi da podrži organizovanje sednice Odbora van sedišta Narodne skupštine u septembru, u Prijepolju.

Član Odbora Jasmina Karanac zahvalila se predstavnicima lokalne samouprave na tome što su uložili veliki trud u sprovođenje predstavljenih projekata iz oblasti zaštite životne sredine i istakla da Čačak može da posluži kao model zelenog grada i da bude primer ostalim gradovima.

Na predlog predsednika Odbora, Odbor je jednoglasno usvojio zaključak povodom prve tačke dnevnog reda:

Odbor za zaštitu životne sredine je razmotrio je informacije o kapitalnim investicijama u gradu Čačku i zaključio da su u Čačku izgrađeni značajni objekti i sprovedene značajne aktivnosti iz oblasti zaštite životne sredine.

Sednica je završena u 13,15 časova.

SEKRETAR PREDSEDNIK

Milica Bašić prof. dr Ljubinko Rakonjac